รายการเดินหน้าประเทศไทย : ออกแบบความคิด ต่อยอดธุรกิจไทย
พลอากาศเอก ประจิน จั่นตอง รองนายกรัฐมนตรี กล่าวในรายการเดินหน้าประเทศไทย เรื่องออกแบบความคิดต่อยอดธุรกิจไทยว่า TCDC จะต้องพัฒนาเป็นศูนย์สร้างสรรค์งานออกแบบที่ช่วยเหลือและเสริมสร้างความรู้ให้แก่ธุรกิจระดับฐานราก 

"เดิม TCDC มีความสามารถหลักในด้านความคิดสร้างสรรค์การออกแบบ ในยุคปัจจุบัน TCDC น่าจะทำให้เกิดผลสัมฤทธิ์มากขึ้น เสริมสร้างพัฒนาความรู้ให้แก่ชุมชน หรือสตาร์ทอัพ เอสเอ็มอี" 



ขณะที่นายกิตติรัตน์ ปิติพานิช รักษาการผู้อำนวยการศูนย์สร้างสรรค์งานออกแบบ (TCDC) กล่าวว่า TCDC เป็นศูนย์เรียนรู้ด้านความคิดสร้างสรรค์และการออกแบบสำหรับภาคธุรกิจและประชาชน โดยทำงานภายใต้แนวคิดที่ว่า "คิด ผลิต ขาย" มีการฝึกสอนให้ความรู้แก่ผู้เริ่มต้นธุรกิจตั้งแต่กระบวนการสร้างความคิด วิเคราะห์ความคิด จนถึงแนวทางสร้างผลิตภัณฑ์ให้เกิดมูลค่าเพิ่ม และการขายสินค้า

 นอกจากนี้ยังให้คำปรึกษาและพัฒนาต่อยอดความรู้เดิมของผู้ประกอบการ ทั้งระดับสตาร์ทอัพ เอสเอ็มอี และธุรกิจขนาดใหญ่ ซึ่งคนส่วนใหญ่ที่ไปรับบริการจาก TCDC มักจะมีปัญหาคล้ายๆ กัน คือ มีความคิดสร้างสรรค์แต่ยังไม่มั่นใจว่าจะขายสินค้าได้หรือไม่ และอีกส่วนหนึ่ง คือ กลุ่มที่ทำธุรกิจแล้วพบปัญหาสินค้าขายออกยาก หรือต้องการสร้างนวัตกรรมใหม่ๆ TCDC ก็จะให้คำแนะนำและอบรมความรู้เพิ่มเติมให้ พร้อมนี้ TCDC ยังเล็งเห็นความสำคัญของการพัฒนาพื้นที่ย่านเจริญกรุงให้เป็นย่านที่มีความสร้างสรรค์ โดยนำสินทรัพย์และวัฒนธรรมในพื้นที่ไปพัฒนาให้เกิดมูลค่า
ฐิตาวัลย์ ลาภขจรสงวน/สวท.